Diari Oficial de la Generalitat Valenciana


Sumari del DOGV 8241, del 23-02-2018 (2018/1798)

RESOLUCIÓ de 9 de febrer de 2018, del president de l'Institut Valencià de Competitivitat Empresarial (IVACE), per la qual es convoquen ajudes per a projectes d'inversió per a la millora, modernització i dotació d'infraestructures i serveis en polígons, àrees industrials i enclavaments tecnològics, per als exercicis 2018 i 2019.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8241

Data del DOGV
:   23-02-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/1798


Data del document
:   09-02-2018

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 9 de febrer de 2018, del president de l'Institut Valencià de Competitivitat Empresarial (IVACE), per la qual es convoquen ajudes per a projectes d'inversió per a la millora, modernització i dotació d'infraestructures i serveis en polígons, àrees industrials i enclavaments tecnològics, per als exercicis 2018 i 2019. [2018/1798]  
El Pla estratègic de subvencions de la Conselleria d'Economia Sostenible, Sectors Productius, Comerç i Treball contempla la concessió d'ajudes dirigides a la millora, modernització i dotació d'infraestructures i serveis en polígons, àrees industrials i enclavaments tecnològics a la Comunitat Valenciana, mentre que la millora en la qualitat dels espais industrials redunda directament en les empreses implantades en aquests, així com en els seus treballadors i usuaris.  
A fi de poder aconseguir aquest fi en el nombre més gran possible d'àrees beneficiades, es va preveure el seu repartiment al llarg de tres exercicis atenent a criteris de territorialitat, de manera que les restriccions pressupostàries anuals no condicionaren el repartiment d'acord amb els criteris aprovats en l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions en matèria d'industrialització, i per tant es garantisca que no siguen tan sols uns pocs polígons, àrees o enclavaments els que resulten beneficiats per aquelles.  
En aquest sentit, així com durant 2017 es van convocar aquestes ajudes per a les comarques dels Ports, l'Alt Maestrat, el Baix Maestrat, la Safor, la Vall d'Albaida, l'Alcoià, el Comtat i el Baix Segura, per als exercicis 2018 i 2019 s'ha previst una única convocatòria per a la resta de comarques de la Comunitat Valenciana que, com a novetat, permet projectes de caràcter plurianual.  
La Llei 38/2003, de 17 de novembre, general de subvencions, estableix, en l'article 23, que el procediment per a la concessió de subvencions s'ha d'iniciar sempre d'ofici, mitjançant convocatòria aprovada per l'òrgan competent. Per això, en virtut del que disposen l'article 160.4 de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, i l'article 7 de l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions en matèria d'industrialització, resolc:  
  
Article 1. Objecte de la resolució  
1. La present resolució té per objecte convocar les ajudes als projectes d'inversió encaminats a la millora, modernització i dotació d'infraestructures i serveis en els polígons, àrees industrials i enclavaments tecnològics dels municipis pertanyents a les comarques que s'especifiquen en l'article 2, a fi de millorar la qualitat d'aquells, amb càrrec al pressupost dels exercicis 2018 i 2019.  
2. Les bases reguladores de la present convocatòria són les aprovades per l'Ordre 22/2016, de 27 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió de subvencions en matèria d'industrialització, publicades en el Diari Oficial de la Generalitat Valenciana (DOGV) número 7906, de 28 d'octubre de 2016, i la seua modificació aprovada per l'Ordre 6/2017, de 7 de març de 2017 (DOGV 7996, 09.03.2017); en les bases esmentades s'estableixen les condicions de les ajudes en les qüestions que no toca aquesta convocatòria.  
  
Article 2. Actuacions i entitats beneficiàries  
D'acord amb les actuacions que s'indiquen a continuació, es poden considerar entitats beneficiàries els ajuntaments de la Comunitat Valenciana inclosos en les respectives comarques que les comprenen, sempre que no incórreguen en cap de les prohibicions que s'estableixen en l'article 13.2 de la Llei 38/2003, de 17 de novembre, i que complisquen la resta de requisits establits en l'article 3 de les bases reguladores:  
  
- Actuació 1: el Camp de Morvedre i el Camp de Túria  
- Actuació 2: la Ribera Alta i la Ribera Baixa  
- Actuació 3: l'Horta Nord, l'Horta Oest, l'Horta Sud i València  
- Actuació 4: els Serrans, el Racó d'Ademús, la Costera, la Foia de Bunyol, la Plana d'Utiel-Requena, la Canal de Navarrés, la Vall d'Aiora, l'Alcalatén, l'Alt Millars i l'Alt Palància  
- Actuació 5: el Baix Vinalopó i l'Alacantí  
- Actuació 6: l'Alt Vinalopó, el Vinalopó Mitjà, la Marina Alta i la Marina Baixa  
- Actuació 7: la Plana Alta i la Plana Baixa  
Aquests ajudes han sigut registrades per la Comissió Europea, amb número d'identificació d'ajuda estatal SA.48087.  
  
Article 3. Tipologia dels projectes  
1. De conformitat amb el que estableix l'article 22 de l'Ordre 22/2016, de 27 d'octubre, es poden subvencionar els projectes de millora, modernització i dotació d'infraestructures i serveis concretats en la memòria presentada pels ajuntaments, sempre que s'ajusten a alguna de les tipologies indicades en l'apartat 3 d'aquest article.  
  
2. Les ajudes que es convoquen mitjançant la present resolució podran ser per a projectes i/o actuacions de caràcter anual (executables en l'exercici 2018), o de caràcter plurianual (executables en el 2018 i el 2019); en aquest últim cas es podrà sol·licitar l'ajuda sempre que almenys el 45 % del pressupost subvencionable del projecte i/o actuació es realitze l'any 2018.  
Els projectes no poden haver-se iniciat abans de la presentació de la sol·licitud d'ajuda i la seua finalització no podrà excedir de la data establida com a límit en l'article 9.2 d'aquesta resolució.  
3. Els projectes han de consistir, en tot cas, en l'execució d'una, o més d'una, de les tipologies següents:  
a) Obra civil que permeta la implantació de fibra òptica i altres serveis.  
b) Vigilància a través de CCTV connectat a la policia local.  
c) Transport públic. Actuacions que milloren la mobilitat urbana: carril bici.  
d) Transport públic. Actuacions que milloren la mobilitat urbana: passarel·les de vianants.  
e) Ampliació o creació de la depuradora.  
f) Millora de la imatge del polígon; tant de la fatxada vegetal com de les indústries mitjançant programa d'ajudes municipal. Regeneració paisatgística i ambiental.  
g) Millora de l'enllumenat públic, mitjançant mesures d'eficiència energètica i/o energies renovables.  
h) Generació d'energia renovable per a tot el polígon, àrees industrials o enclavaments tecnològics.  
i) Serveis contra incendis.  
j) Implantació d'un ecoparc o de sistemes de gestió de residus, en especial, els perillosos.  
k) Millora de zones verdes i implantació d'aquestes sobre el viari de zones/recorreguts biosaludables.  
l) Creació d'una eina web amb informació del polígon industrial accessible a IVACE.  
m) Millora viària: habilitació de nous aparcaments i/o vials, vials més amplis, nous accessos, i també operacions de remodelació que comporte les anteriors.  
n) Senyalització i/o identificació de carrers.  
o) Senyalització horitzontal i/o vertical de trànsit.  
p) Millora del sanejament separatiu de les aigües residuals.  
q) Millora en el subministrament d'aigua, bruta i potable i/o augment de cabal i pressió.  
r) Dotació de subministrament de gas a alta i baixa pressió.  
4. El pressupost subvencionable del projecte, calculat com a suma dels imports susceptibles de subvenció, ha de ser igual o superior a 50.000 euros, per la qual cosa no s'han de prendre en consideració els projectes amb un pressupost menor. Per als projectes projectes anuals o plurianuals el pressupost subvencionable dels quals supere 1.000.000 d'euros es limitarà a aquesta quantitat l'import base per a calcular la subvenció de la forma establida en l'article 5.1 de la present resolució.  
5. Les inversions subvencionades han de complir el que estableix l'article 31.4 de la Llei general de subvencions respecte al període durant el qual l'ajuntament ha de destinar els béns al fi concret per al qual es va concedir la subvenció, les obligacions que s'hi estableixen i també les conseqüències de l'incompliment.  
6. Cada ajuntament haurà de presentar només una sol·licitud de millora per polígon, àrea industrial o enclavament tecnològic, sense perjudici que aquesta continga totes les actuacions de millora, de les establides en l'apartat 3, que pretenga dur a terme.  
7. El projecte ha d'executar-se en el marc d'un desenvolupament sostenible i de foment de la conservació, protecció i millora del medi ambient.  
  
Article 4. Costs subvencionables  
1. Es consideren subvencionables els costs d'inversió en actius materials i immaterials vinculats al projecte que s'indiquen a continuació:  
a) Cost d'execució de les obres i/o instal·lacions.  
b) Cost dels béns i equips.  
c) Cost de redacció de projectes d'obra i/o instal·lació, d'estudis de seguretat i salut i de direcció d'obra, sempre que es contracten externament.  
2. En cap cas s'han de considerar com a despeses subvencionables els imposts indirectes quan siguen susceptibles de recuperació o compensació.  
  
Article 5. Característiques de l'ajuda  
1. L'ajuda consisteix en una subvenció de fins al 100 % dels costs considerats com a subvencionables amb les següents limitacions, a més de les establides en l'article 24 de l'Ordre 22/2016, de 27 d'octubre:  
  
- En els polígons industrials amb una superfície menor de 25.000 m², la limitació s'estableix en 3 ?/m².  
- En els polígons industrials amb una superfície major de 25.000 m², la limitació s'estableix en 2 ?/m².  
- En tot cas, el límit màxim d'ajuda és d'1.000.000 - per polígon, àrea industrial o enclavament tecnològic.  
2. L'import de la subvenció no pot excedir la diferència entre els costs subvencionables i el benefici d'explotació de la inversió, sinó que el l'ajuntament ha de reembossar la part de l'ajuda rebuda que resulte de deduir el benefici de l'explotació dels costs subvencionables.  
  
  
Article 6. Termini i forma de presentació de les sol·licituds  
1. El termini de presentació de sol·licituds s'iniciarà el 5 de març de 2018 i finalitzarà el 6 d'abril de 2018 a les 23:59.59 hores.  
2. La tramitació del procediment és electrònica. La presentació electrònica requereix que l'ajuntament dispose de firma electrònica avançada, bé amb el certificat reconegut d'entitat, bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana, DNI electrònic, certificat de la Fàbrica Nacional de Moneda i Timbre, i també els certificats reconeguts en la Llista de confiança de prestadors de serveis de certificació establits a Espanya, publicada en la Seu Electrònica del Ministeri d'Energia, Turisme i Agenda Digital.  
  
La sol·licitud s'ha de presentar en el registre electrònic d'IVACE, accessible a través de la seua pàgina web http://www.ivace.es.  
3. Respecte de les sol·licituds d'ajudes per a projectes de caràcter plurianual, després de dictar-se la resolució estimatòria d'aquestes, l'ajuntament beneficiari no tindrà obligació de presentar nova sol·licitud en l'exercici 2019 per al seu projecte aprovat, sense perjudici de l'obligació de presentar els justificants previstos en l'article 9 de la present convocatòria i complir els altres requisits disposats per la normativa vigent perquè l'òrgan competent puga reconèixer l'obligació corresponent.  
4. La sol·licitud consta de la documentació següent:  
a) Sol·licitud d'ajuda, d'acord amb el model normalitzat disponible en http://www.ivace.es, en el que s'inclouen les declaracions responsables relatives a les obligacions que li corresponen com a beneficiari de les ajudes.  
b) Memòria tècnica d'acord amb el model normalitzat disponible en http://www.ivace.es. La memòria servirà de referent per a aplicar els criteris de valoració, és per això que un emplenament defectuós o deficient, o la seua difícil comprensió, generaria una menysvaloració del projecte o fins i tot la denegació de la sol·licitud. En la memòria s'han de detallar les infraestructures a realitzar i el nivell d'aprofitament de cada una d'aquestes en funció del nombre d'empreses potencials beneficiàries. En cas de projectes plurianuals, la memòria haurà de detallar en quin exercici es van a escometre les infraestructures o actuacions, així com el pressupost previst per a aquestes.  
c) Declaració responsable referent a totes les ajudes, subvencions, ingressos o recursos procedents de qualssevol administració o ens públic o privat per als mateixos costs subvencionables que els establits en la present convocatòria.  
d) Declaració responsable de la ubicació exacta del projecte. Per al cas de projectes d'inversió, han d'indicar-se les coordenades UTM, d'acord amb el model normalitzat adjunt.  
e) Així mateix, i als efectes d'acreditar els criteris assenyalats en l'apartat a de l'article 7 de la present convocatòria, s'ha d'aportar el certificat de l'ajuntament acreditatiu de l'ocupació, antiguitat del polígon, àrea industrial i/o enclavament tecnològic i el certificat del total d'empreses instal·lades amb activitat.  
f) Certificat expedit el secretari o la secretària de l'ajuntament, o per l'interventor o la interventora de la corporació en què es faça constar que la corporació municipal sol·licitant disposa del finançament necessari per a realitzar l'actuació per a la qual demane la subvenció; en cas d'impossibilitat d'acreditar aquesta circumstància en el moment de la sol·licitud, el secretari o la secretaria de l'ajuntament expediria un certificat de resolució de l'Alcaldia que acredite el compromís de l'ajuntament a tramitar la modificació pressupostària corresponent, als efectes d'incloure en el pressupost la/es partida/es que reflectisquen el finançament objecte de la present convocatòria i de la seua acreditació fefaent en un termini de quinze dies comptats des de la recepció de la notificació de concessió, si és el cas. En els projectes plurianuals el certificat relatiu a l'exercici 2019 s'aportarà en un termini de quinze dies comptats des de la recepció de la comunicació de l'import definitiu de subvenció per IVACE.  
g) Certificat expedit pel secretari o la secretària de l'ajuntament, o per l'interventor o la interventora de la corporació de l'acreditació legal de qui firma la sol·licitud.  
h) Certificat d'acord del Ple de l'ajuntament en relació amb la participació en la present convocatòria.  
i) Certificat expedit pel secretari o la secretària de l'ajuntament, o per l'interventor o la interventora de la corporació de compliment de rendició de comptes de l'ajuntament respectiu davant de la Sindicatura de Comptes.  
5. Quan la sol·licitud no complisca els requisits exigits en la Llei 39/2015, d'1 d'octubre, del procediment administratiu comú de les administracions públiques, o no s'hi adjunte la documentació que d'acord amb aquesta convocatòria siga exigible, es requerirà l'ajuntament perquè en el termini de 10 dies hàbils des de l'endemà de la recepció del requeriment esmene la falta o aporte, adjunts, els documents preceptius, amb advertència que si no ho fa es considerarà que ha desistit de la seua sol·licitud, tot després d'una resolució, dictada en els termes que estableix la legislació administrativa.  
6. Els requeriments s'han de realitzar per mitjans electrònics i es consideren practicats o rebutjats en els termes que s'assenyalen en la Llei 39/2015, d'1 d'octubre, del procediment administratiu comú de les administracions públiques. En aquest sentit, si transcorren deu dies naturals sense que s'accedisca al contingut del requeriment, es considerarà que la notificació ha sigut rebutjada i es tindrà per realitzat el tràmit de la notificació.  
7. La presentació de la sol·licitud comporta l'acceptació de les bases, i també tot el que disposa aquesta convocatòria.  
8. En el cas que per qualsevol circumstància un mateix sol·licitant presentara diferents sol·licituds per a un mateix polígon, àrea industrial o enclavament tecnològic, es consideraria vàlida l'última registrada dins del termini fixat, excepte per declaració en contra del sol·licitant.  
9. Es delega en la persona que ocupe la Direcció General de l'IVACE la resolució de les incidències produïdes abans de la concessió, en especial les referides a desistiments, canvi de sol·licitant i canvi de projecte.  
  
Article 7. Criteris d'avaluació  
1. Perquè un projecte puga ser aprovat ha de tindre una puntuació mínima de 30 punts.  
2. Els projectes es prioritzen atenent als criteris especificats a continuació i a la ponderació que s'especifica sobre un total de 100 punts:  
  
a) Criteris que afecten les zones objecte de les ajudes: fins a un total de 30 punts.  
- Ocupació del polígon: fins a un màxim 20 punts.  
(Polígons, àrees industrials i/o enclavaments tecnològics amb major percentatge d'ocupació, és a dir, d'empreses instal·lades i en activitat).  
  
  
% d'ocupació del polígon = parcel·les ocupades × 100  
 total de parcel·les   
  
  
100 % = 20 punts  
Entre 51 % i 99 % = 13 punts  
Menors de 50 % = 7 punts  
  
- Antiguitat del polígon: fins a un màxim de 10 punts.  
Majors de 20 anys = 10 punts  
Entre 11 i 19 anys = 7 punts  
Menors de 10 anys = 4 punts  
  
b) Criteris que afecten les obres i/o inversions a realitzar, i el seu aprofitament: fins a un màxim total de 70 punts.  
Cada actuació es valora ponderant l'aprofitament que se n'haja de fer, calculat en funció del percentatge d'empreses beneficiades sobre el total de les empreses que integren el polígon, àrea industrial o enclavament tecnològic, d'acord amb aquests rangs i intensitats:  
  
- Entre un 71 % i 100 % d'aprofitament: intensitat màxima  
- Entre un 31 % i 70 % d'aprofitament: intensitat mitjana  
- Menors d'un 30 % d'aprofitament: intensitat mínima  
Actuacions susceptibles d'ajuda:  
- Obra civil que permeta la implantació de fibra òptica i altres serveis: màxima 5 punts, mitjana 3 punts, mínima 1 punt.  
- Vigilància a través de CCTV connectat a la policia local: màxima 5 punts, mitjana 3 punts, mínima 1 punt.  
- Transport públic. Actuacions que milloren la mobilitat urbana (carril bici): màxima 5 punts, mitjana 3 punts, mínima 1 punt.  
- Transport públic. Actuacions que milloren la mobilitat urbana: passarel·les de vianants: màxima 5 punts, mitjana 3 punts, mínima 1 punt.  
- Ampliació o creació de depuradora: màxima 5 punts, mitjana 3 punts, mínima 1 punt.  
- Millora de la imatge del polígon: tant de la façana vegetal com de les indústries mitjançant programa d'ajudes municipal. Regeneració paisatgística i ambiental: màxima 5 punts, mitjana 3 punts, mínima 1 punt.  
  
- Millora de l'enllumenat públic, mitjançant mesures d'eficiència energètica i/o energies renovables: màxima 5 punts, mitjana 3 punts, mínima 1 punt.  
- Generació d'energia renovable per a tot el polígon: màxima 5 punts, mitjana 3 punts, mínima 1 punt.  
- Serveis contra incendis: màxima 3,75 punts, mitjana 2 punts, mínima 1 punt.  
- Implantació d'ecoparc o de sistemes de gestió de residus, en especial, els perillosos: màxima 3,75 punts, mitjana 2 punts, mínima 1 punt.  
  
- Millora de zones verdes i implantació d'aquestes i sobre el viari de zones/recorreguts biosaludables: màxima 3,75 punts, mitjana 2 punts, mínima 1 punt.  
- Creació d'eina web amb informació del polígon industrial accessible a IVACE: màxima 3,75 punts, mitjana 2 punts, mínima 1 punt.  
  
- Millora viària: més aparcaments i/o vials, vials més amplis, nous accessos, i també operacions de remodelació que comporte les anteriors: màxima 2,50 punts, mitjana 1,50 punts, mínima 1 punt.  
- Senyalització i/o identificació de carrers: màxima 2,50 punts, mitjana 1,50 punts, mínima 1 punt.  
- Senyalització horitzontal i/o vertical de trànsit: màxima 2,50 punts, mitjana 1,50 punts, mínima 1 punt.  
- Millora del sanejament separatiu de les aigües residuals: màxima 2,50 punts, mitjana 1,50 punts, mínima 1 punt.  
- Millora en el subministrament d'aigua, bruta i potable i/o augment de cabal i pressió: màxima 2,50 punts, mitjana 1,50 punts, mínima 1 punt.  
- Dotació de subministrament de gas a alta i baixa pressió: màxima 2,50 punts, mitjana 1,50 punts, mínima 1 punt.  
  
Article 8. Resolució de la convocatòria  
1. La presidència de l'IVACE és l'òrgan competent per a dictar les resolucions d'aprovació o denegació de les ajudes corresponents a la present convocatòria.  
2. El termini màxim per a resoldre i notificar la resolució serà de sis mesos a comptar des de la publicació de l'extracte de convocatòria en el Diari Oficial de la Generalitat Valenciana. Si ha transcorregut el termini sense que haver-se notificat la resolució expressa, els ajuntaments han de considerar que són desestimades les seues sol·licituds per silenci administratiu, tot això sense perjudici de l'obligació de resoldre expressament que incumbeix a l'Administració.  
3. Per als projectes plurianuals, la resolució establirà l'import d'ajuda concedida en cada exercici, si bé l'ajuda prevista per a 2019 estarà condicionada a l'existència de crèdit pressupostari suficient en l'IVACE en aquest exercici, i per tant una vegada aprovat el pressupost de l'IVACE per a 2019 es procedirà a la notificació de l'import definitiu.  
  
4. La resolució motivada del procediment s'ha de notificar als interessats per via telemàtica i les ajudes concedides s'han de publicar en la pàgina web de l'IVACE i en la Base de Dades Nacionals de Subvencions (BDNS) en compliment del que estableix la Llei 38/2003, de 17 de novembre, general de subvencions, amb expressió de la convocatòria, del programa i crèdit pressupostari a què s'imputen, l'ajuntament beneficiari, la quantitat concedida i l'objectiu o la finalitat de la subvenció.  
  
5. La resolució de concessió i o denegació posarà fi a la via administrativa. Es delega en la persona titular de la Direcció General de l'IVACE la resolució dels recursos de reposició.  
  
Article 9. Obligacions de les entitats beneficiàries. Justificació  
1. Sense perjudici de les establides en l'article 14 de la Llei 38/2003, de 17 de novembre, general de subvencions, i en l'Ordre 22/2016, de 27 d'octubre, han de ser, així mateix, obligacions les indicades en aquest article.  
2. La justificació de cada un dels projectes haurà de ser presentada per les persones que ostenten l'alcaldia o secretaria d'ajuntaments beneficiaris en els següents trams, sense perjudici que només puguen ser admeses les despeses el justificant de les quals estiga emés amb data límit de 31 de desembre de l'any per al qual es concedeix l'ajuda:  
- Per als projectes de caràcter anual: des del 2 de gener fins al 15 de gener de l'any 2019.  
- Per als projectes plurianuals:  
· Des del 2 de gener fins al 15 de gener de l'any 2019 per a justificar l'execució de la primera anualitat.  
· Des del 2 de gener fins al 15 de gener de l'any 2020, per a justificar l'execució de la segona anualitat.  
Les despeses establides en el projecte objecte d'ajuda han de ser fetes en cada un dels anys per als quals es concedeix l'ajuda i en els terminis que s'assenyalen en la notificació de la resolució de concessió.  
  
Els documents acreditatius de què l'activitat objecte de l'ajuda ha sigut efectivament executada han de ser omplits en la forma definida en les instruccions de justificació, que es poden obtindre en el lloc que s'indique en la notificació de la resolució de concessió.  
Les inversions i/o les despeses establides han de realitzar-se a partir de la data de presentació de la sol·licitud d'ajuda fins al 31 de desembre de l'any per al qual es concedeix l'ajuda.  
La justificació ha de contindre un compte justificatiu subscrita l'ajuntament beneficiari, acompanyat per un certificat de l'interventor/la interventora local de l'ajuntament, que ha d'incloure:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i els resultats obtinguts.  
b) Una memòria econòmica abreviada justificativa del cost de les activitats realitzades, que ha de contindre:  
- Relació detallada de les despeses fetes per a la realització de l'activitat subvencionada, agrupades convenientment, amb identificació de l'empresa creditora i del document, l'import (indicant l'import total IVA exclòs) i la data d'emissió.  
- Si és el cas, la relació de les quantitats inicialment pressupostades i les desviacions que s'han esdevingut.  
c) Indicació que les despeses anteriors es troben pagades o, almenys, en situació «d'obligacions reconegudes», d'acord amb el que estableix l'article 14.8 de l'Ordre 22/2016, de 27 d'octubre, sense perjudici que en aquest últim cas s'acredite el pagament efectiu en el termini indicat per l'IVACE en les instruccions de justificació.  
3. L'interventor/la interventora local ha de detallar en el seu certificat les comprovacions realitzades i fer constar tots aquells fets o excepcions que puguen suposar un incompliment per part de l'ajuntament de la normativa aplicable o de les condicions imposades per a la percepció de la subvenció. Ha de proporcionar la informació amb suficient detall i precisió perquè l'òrgan gestor puga concloure respecte d'això. Aquest informe ha de contindre els punts i l'estructura establits en l'article 7 de l'Ordre EHA/1434/2007. En aquest sentit, l'interventor/la interventora ha de comprovar:  
a) L'adequació del compte justificatiu de la subvenció presentada per l'ajuntament i que aquesta l'haja subscrita una persona amb poders suficients per a això.  
b) El contingut de la memòria d'actuació, estant alerta davant de la possible falta de concordança entre la informació continguda en aquesta memòria i els documents que hagen servit de base per a realitzar la revisió de la justificació econòmica.  
c) Que la informació econòmica continguda en la memòria està suportada per una relació classificada de les despeses de l'activitat subvencionada en la qual s'ha d'especificar l'entitat beneficiària que els ha realitzat, amb identificació de l'empresa creditora i del document ?factures, nòmines i butlletins de cotització a la Seguretat Social?, l'import total i l'imputat a la subvenció i data d'emissió.  
d) Que l'entitat disposa de documents originals acreditatius de les despeses justificades, d'acord amb el que estableix l'article 30.3 de la Llei general de subvencions i que aquests documents han sigut reflectits en els registres comptables.  
e) Que les despeses que integren la relació compleixen els requisits per a tindre la consideració de subvencionables, d'acord amb el que estableix l'article 31 de la Llei general de subvencions; que s'han classificat correctament, d'acord amb el contingut d'aquestes bases reguladores i que es produeix la necessària coherència entre les despeses i inversions justificades i la naturalesa de les actuacions subvencionables.  
  
f) Que l'entitat beneficiària disposa d'ofertes de diferents empreses proveïdores, en els supòsits establits en l'article 31.3 de la Llei general de subvencions i d'una memòria que justifique raonablement l'elecció del proveïdor, en aquells casos en què no haja recaigut en la proposta econòmica més avantatjosa, o almenys que el procediment de contractació utilitzat ha respectat la normativa vigent de contractació del sector públic.  
g) Que no s'han concedit altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, que siguen incompatibles o que superen els costs de l'activitat subvencionada.  
4. Així mateix, per a les subvencions destinades a obres i/o inversions, l'ajuntament beneficiari, a més, té l'obligació de presentar:  
  
a) Fotografies de les inversions, instal·lacions i dels equips principals, en la seua ubicació definitiva.  
b) Certificats emesos per òrgans tècnics competents de les certificacions tècniques necessàries dels projectes d'inversió d'acord amb la legislació vigent.  
5. Altres obligacions:  
a) Inserir en el material divulgatiu relacionat amb la difusió del projecte el logotip d'IVACE disponible en http://www.ivace.es.  
b) Conservar els documents justificatius de les despeses corresponents al projecte subvencionat durant un període de 5 anys.  
c) Facilitar a l'IVACE la informació relativa a indicadors financers, de producció i resultats, que permeten mesurar l'avanç enfront de la situació de partida descrita per l'ajuntament beneficiari en la memòria del projecte com a conseqüència de l'execució d'aquest.  
  
Article 10. Modificació de la subvenció i reintegrament de les ajudes concedides  
1. L'ajuntament beneficiari ha de realitzar el projecte objecte de subvenció en la forma descrita en la sol·licitud i en la memòria corresponent, i de manera que es complisca la finalitat de l'ajuda, respectant els costs indicats en la notificació de concessió i pels imports que s'hi especifiquen. Si durant l'execució del projecte es produeixen circumstàncies excepcionals que modifiquen el seu desenvolupament previst, es procedirà per part de l'entitat beneficiària de la manera següent, d'acord amb la tipologia de la modificació.  
  
Tipus de modificació Procediment i criteri d'aplicació  
Modificacions en el projecte que no alteren la puntuació obtinguda. No es requereix d'autorització prèvia de l'IVACE. S'han de motivar adequadament en la memòria justificativa d'execució del projecte perquè, a criteri de l'IVACE, puga finalment admetre's.  
Modificacions en el projecte que per la seua entitat puguen suposar una modificació de la puntuació obtinguda. Es requereix la presentació d'una sol·licitud d'autorització prèvia. Pot autoritzar-se sempre que segons el parer de l'IVACE la nova valoració del projecte no modifique els criteris de concessió aplicats.  
  
  
Les sol·licituds de modificació han de ser justificades adequadament per l'ajuntament beneficiari i en cap cas poden comportar l'increment en l'import de l'ajuda concedida.  
En els projectes plurianuals no cabrà en cap cas alterar la justificació entre anualitats, de manera que l'import concedit i la quantitat a justificar en cada anualitat indicada en la notificació de concessió no podran ser objecte de modificació per a ajustar-la a l'execució efectiva del projecte aprovat.  
2. En la justificació de les despeses poden acceptar-se, a criteri del personal tècnic de l'IVACE, desviacions entre els diferents costs subvencionables, de manera que la disminució d'uns es compense amb l'excés en els altres, si bé únicament en les circumstàncies següents:  
- En els costs amb justificació superior al 80 % del que estableix la notificació, la disminució de despeses es podrà compensar fins a arribar al 100 % amb els excessos provinents d'altres costs en què s'haja justificat per damunt del que estableix.  
- Els costos de les despeses la justificació de les quals siga inferior al 80 % del que estableix la notificació d'ajuda no admeten compensació.  
- En qualsevol cas, després d'haver aplicat les possibles compensacions, cap cost ha de quedar amb una subvenció assignada superior a la indicada en la notificació d'ajuda.  
- La compensació entre costos no altera en cap cas la naturalesa del projecte.  
Qualsevol altre plantejament en la justificació dels costos aprovats del projecte requereix l'autorització prèvia i expressa de l'IVACE.  
  
En tot cas, les modificacions resultants dels mecanismes de compensació detallats o aprovats per l'IVACE no han d'estar en contradicció amb els requisits exigits per a l'aprovació del projecte i s'hi podrà aplicar els límits de l'article 5 de la present resolució.  
  
3. Tota alteració de les condicions tingudes en compte per a la concessió i, en general, l'incompliment de les obligacions per part del beneficiari, pot donar lloc a la minoració de les ajudes concedides o al desistiment sense efectes, amb exigència, si és el cas, del reintegrament de les quantitats percebudes indegudament i de l'interés de demora des del moment del pagament de la subvenció fins que s'acorde la procedència del reintegrament d'aquesta.  
4. Es delega en la persona titular de la Direcció General de l'IVACE la resolució de les incidències que es produïsquen després de la concessió, sense que en cap cas puguen suposar una modificació de la baremació efectuada per a l'adjudicació, en especial les referides a renúncies i/o canvi d'ajuntament beneficiari; així mateix es delega en el mateix òrgan la resolució relativa a les possibles minoracions o de desistiment sense efectes de les subvencions concedides.  
5. La presentació per part de l'ajuntament beneficiària d'un percentatge de despeses executades menor del 50 % de la quantitat total a justificar, donarà lloc a la revocació de l'ajuda, llevat que puga considerar-se tècnicament que, amb tot i amb això, el projecte ha sigut efectivament desenvolupat, i no es declare la revocació sinó la minoració.  
  
Article 11. Pagament de les ajudes  
L'IVACE ha de pagar l'ajuda una vegada s'haja executat el projecte a què estava destinada, i sempre que haja verificat el compliment de les obligacions exigibles a l'ajuntament beneficiari. El pagament dels projectes plurianuals es produirà en funció de les quantitats justificades i verificades en cada anualitat.  
  
Article 12. Dotació pressupostària  
1. La dotació pressupostària de les ajudes que es poden concedir en virtut de les sol·licituds presentades d'acord amb la present convocatòria s'ha d'imputar a les aplicacions previstes en els Pressuposts de l'IVACE per a l'exercici 2018 i el seu equivalent en exercici posterior. La quantia destinada a finançar aquesta convocatòria en el període 2018 serà de 66.319.318 euros, amb la següent distribució:  
- Codi línia pressupostària S0381000: 3.575.070 euros. Actuació 1: comarques el Camp de Morvedre i el Camp de Túria.  
- Codi línia pressupostària S0384000: 2.674.000 euros. Actuació 2: comarques la Ribera Alta i la Ribera Baixa.  
- Codi línia pressupostària S0368000: 4.357.900 euros. Actuació 3: comarques l'Horta Nord, l'Horta Oest, l'Horta Sud i València.  
- Codi línia pressupostària S0369000: 2.284.400 euros. Actuació 4: comarques els Serrans, el Racó d'Ademús, la Costera, la Foia de Bunyol, la Plana d'Utiel-Requena, la Canal de Navarrés, la Vall d'Aiora, l'Alcalatén, l'Alt Millars i l'Alt Palància.  
- Codi línia pressupostària S0367000: 2.674.000 euros. Actuació 5: comarques el Baix Vinalopó i l'Alacantí.  
- Codi línia pressupostària S0370000: 2.674.000 euros. Actuació 6: comarques l'Alt Vinalopó, el Vinalopó Mitjà, la Marina Alta i la Marina Baixa.  
- Codi línia pressupostària S0385000: 4.357.900 euros. Actuació 7: comarques la Plana Alta i la Plana Baixa.  
El pressupost per a 2019 tindrà caràcter estimatiu, i el seu import aproximat serà el mateix que per a l'exercici 2018, amb idèntica distribució; en tot cas la concessió de les ajudes quedarà condicionada a l'existència de pressupost adequat i suficient en el dit exercici.  
El pressupost que poguera resultar sobrant en alguna de les actuacions després de l'aplicació dels criteris d'adjudicació a les sol·licituds presentades, podrà ser traslladat per la comissió d'avaluació a les actuacions restants.  
2. En qualsevol cas es pot incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per un import inferior a les despeses previstes inicialment, o d'aquelles de les quals es deriven obligacions liquidades o reconegudes per un import inferior a l'ajuda que va ser concedida al seu dia, o bé quan aquest augment siga conseqüència d'una generació, ampliació o incorporació de crèdit.  
L'efectivitat de les quanties addicionals queda condicionada a la declaració de disponibilitat del crèdit, a l'aprovació de la modificació pressupostària que procedisca, i a la publicació en la Base Nacional de Dades de Subvencions (BNDS) i en els butlletins que corresponga amb caràcter previ a la resolució de concessió. En aquests supòsits s'han d'aprovar les modificacions corresponents de la convocatòria que han de publicar-se en la Base Nacional de Dades de Subvencions (BNDS) i en els butlletins que corresponga, sense necessitat d'obrir un termini addicional per a presentar noves sol·licituds.  
  
Article 13. Marc normatiu comunitari  
Les ajudes establides en la present convocatòria són compatibles amb el mercat interior a tenor de l'article 107, apartat 3, del Tractat, i queden exemptes de l'obligació de notificació establida en l'article 108, apartat 3, del Tractat, ja que compleixen les condicions establides en l'article 56 i en el capítol I del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DOUE L187, 26.06.2014).  
  
  
DISPOSICIÓ FINAL  
  
Primera. Desplegament i execució  
Es delega en la persona titular de la Direcció General de l'IVACE perquè dicte les resolucions necessàries per al desplegament, l'eficàcia i l'execució de la present convocatòria.  
  
Segona. Entrada en vigor  
La present resolució entra en vigor l'endemà de la publicació del seu extracte en el Diari Oficial de la Generalitat Valenciana (DOGV).  
  
  
València, 9 de febrer de 2018.- El president de l'IVACE: Rafael Climent González.